
Die drukker girts. André Albertyn haal die e-pos uitdruk versigtig uit die drukker en leun effe in sy stoel terug. Hy herken die naam en adres van sy universiteitsvriend, Schalk Visser. ‘n Afskrif van ‘n koerantuitknipsel dwarrel grond toe. André kyk af en sien dit lê, maar besluit om eers die boodskap te lees.

Oranjezicht, Kaapstad
Beste André
Miskien is dit die beste as ek sommer met die deur in die huis val. Ek het lank geloop en wonder of ek die regte ding doen, maar hier kom dit ...

André, my suster Janita het vyf dae gelede spoorloos verdwyn. Die plaaslike polisie meen sy ly dalk aan geheueverlies, maar ek glo nie dit is so eenvoudig nie. Ek vermoed iets veel erger het met haar gebeur. Sy praat al ‘n geruime tyd van ‘n vreemde gevoel dat sy dopgehou word. ‘n Paar keer het sy haar al vasgeloop teen ‘n kort, donker mannetjie in Midde-Oosterse drag. Dit mag natuurlik toevallig wees, maar as ‘n mens desperaat is, gryp jy na enige strooihalmpie.

Asseblief ou maat, ek weet dat die Gautengse skoolvakansie oor ‘n paar dae begin en ek besef dat dit vermetel van my is om jou met my probleme op te saal, maar wil jy dit nie oorweeg om ‘n draai hier in die Kaap te kom maak nie? Ons sal dit almal waardeer, al is dit ook net om die moraal so ‘n bietjie op te bou.

Laat my net so gou as moontlik weet of jy kan kom. Vasbyt en dink aan ons.
Schalk
(Ns) As jy lus voel om ‘n paar van jou eerstespan-rubybulletjies saam te bring, is jy baie welkom. Die rondawel in die tuin staan leeg en dalk is geselskap en besigwees net die regte medisyne om my ma se aandag gedeeltelik van die krisis af te lei.

André Albertyn bly ‘n rukkie ingedagte met die brief in sy hand staan, ‘n onwillekeurige glimlag om sy mondhoeke. Studentwees op Stellenbosch was lekker dae. So tussen die studie deur, was daar altyd tyd vir ‘n bietjie pret by die Vissers se groot huis in Oranjezicht. Daar was moeilike dae ook, maar dié vergeet ‘n man liewer.

Maar dagdrome is vir later. Die koerantuitknipsel met die foto van die blonde meisie trek sy aandag.

KAAPSE SKOOLMEISIE BY HAWEFRONT VERMIS

Daar is nog geen teken gevind van die 12-jarige Janita Visser wat sedert Vrydag vermis word nie. 

Janita, ‘n standerdseweleerling aan die Hoërskool Jan van Riebeeck, het saam met haar vriendin, Leola Victor, 12, die hawefront besoek toe sy verdwyn het. Enige persoon wat inligting kan verskaf, word gevra om kaptein Theunis van den Berg van die Kaapstadse Kinderbeskermingsvereniging by telefoonnommer 021-9434486 te skakel. ‘n Groot beloning word aangebied.

Janita is Vrydagmiddag omstreeks sesuur laas gesien toe sy ‘n kaartjie by die Imax-teater in die Waterfront gekoop het. Sy is 1.66 m lank en skraal met blonde hare en blou oë. Toe sy laas gesien is, het sy ‘n blou denimpak aangehad. Janita is die enigste dogter van meneer en mevrou Neil Visser van Bergstraat, Oranjezicht, Kaapstad.

André staar lank na die foto van Janita Visser. Met ‘n sug sit hy die brief in die koevert terug. Dan trek hy ‘n pak Aardrykskunde-antwoordstelle met hernieude ywer nader. Eers eksamenvraestelle nasien, dan ‘n plan maak ...



“Haai Boela ...! Boertjie Albertyn soek na jou ...!”

Boela Botha kyk vraend om toe hy een van die skoolprefekte na hom hoor roep. Hy gaan staan. “Na my?” vra hy. “Wat wil hy hê?”

Die prefek lag. “Nee, moenie my vra nie. Dalk het hy agtergekom jou en Ansa Viljoen se werk stem baie ooreen ..."

Boela voel sy ore begin warm word. Vandat dié skoonheid die begin van die kwartaal hier aangeland het, is dit al asof hy met ander oë na meisies wil-wil begin kyk. Maar dit is sy geheim.

“Jy moenie staan en skoor soek nie. Ek voeter vir jou ...”

Die riem in die streepbaadjie lag. “Kalm bly, man. Ek maak net ‘n grappie. Toe jong, Boertjie Albertyn wag vir jou.”



Tok-tok-tok!
“Binne!”
Boela se stem is sag, onseker. “Meneer het my laat roep?”

Meneer André Albertyn glimlag. Dan trek hy sy gesig weer ernstig. “Ja, kom binne.”

Boela se oë dwaal ‘n oomblik deur die klaskamer met die foto’s van tornado’s en ander weerverskynsels voordat hy groet. “Middag, Meneer.”

Daar is ‘n glimlag op André Albertyn se gesig.
“Middag Boela. Wil jy nie sit nie?”
“Dankie Meneer ...”

Sy oë dwaal weer na die foto’s teen die mure. Meneer Albertyn sien dit. Hy lag. “Weerkunde vorm ‘n belangrike onderafdeling van die standerdsewes se Aardrykskundeleerplan, Boela. Die dag van afrekening kom.”

Boela sluk. Boertjie Albertyn se afrekening is alombekend. Hy het ‘n groot bok geskiet toe hy verkeerd gespot het.

Meneer Albertyn sien dit. Hy glimlag. “Maar dis nie waaroor ek wil praat nie. Ons wag net gou vir Basjan-hulle. Hulle behoort nou enige oomblik ...”

Sy stem gaan in die klop verlore.
”Binne!”
Boela kyk op toe hy sy tweelingbroer, Basjan, en hulle boesemvriend Phillip Human in die deur sien staan.

“Meneer het ons laat roep?”
Sy oog vang die van sy tweelingbroer. Boela antwoord slegs met ‘n skouerophaling.
Meneer Albertyn glimlag weer. “Ja, kom sit.”

‘n Lastige vlieg zirr deur die klaskamer en gaan teen die vensterruit sit. Buite klap ‘n krieketbal êrens hard teen ‘n krieketkolf. Dan is dit weer stil.

Die seuns gaan sit.
Meneer Albertyn begin ingedagte met sy liniaal speel. Die seuns hou hom afwagtend dop.
“Nou ja, boertjies, wie van julle weet waar Oranjezicht is?”

Boela frons. Aardrykskunde was nog nooit een van sy sterk vakke nie. “Is dit nie êrens in Namibië nie, Meneer?” vra hy.

Boertjie Albertyn lag. “Nee, jy dink seker aan Oranjemund.”

“O ja, Oranjemund,” sê hy afgehaal.

Buite gaan daar ‘n skerp juigkreet op toe een van die krieketspelers uitgehaal word.

“Phillip?”
“Oranjezicht ... Het dit nie iets met die kasteel in Kaapstad te doen nie, Meneer? Ek verbeel my ...”
Die res van sy woorde gaan verlore toe André Albertyn ‘n kaart van Kaapstad voor hom op die tafel oopvou en met sy hand platstryk.

Hy lag. “Die kasteel in Kaapstad het vyf bastions, Phillip. Leerdam, Buren, Katzenellenbogen, Nassau en Oranje.

“Oranjezicht is een van die ou gevestigde woonbuurtes teen die hang van Tafelberg, kêrels.”

Die seuns staan belangstellend nader. Meneer Albertyn se voorvinger vee oor Tafelbaai, verby die middestad van Kaapstad na Kloofnek se kant toe.

“Maar miskien sal julle beter verstaan as ek julle die e-pos wys.”

André Albertyn kyk van die e-pos boodskap af op en glimlag toe hy die vrae en afwagting op die seuns se gesigte sien.

“Toe, wat sê julle boere?”

Boela sug. “Party mense het ook al die geluk in die wêreld. Ek hoop net die meisie is veilig.”

Meneer Albertyn knik. “Dis ons almal se versugting, Boela,” sê hy. “Maar ons gaan nie moed opgee nie.”

Phillip stoot ‘n koutjie in die hoek van sy kies vas. “En gaan Meneer?” vra hy.

Boertjie Albertyn glimlag skalks. “Maar ek het nog nie klaar gelees nie. Luister ‘n bietjie hier, naskrif: As jy lus voel om ‘n paar van jou eerstespan-rugbybulle saam te bring ...”

“Nou ja, boere ... Dis al.” Hy kyk hulle afwagtend aan. “Toe, wat sê julle nou?”

Basjan kreun. “Sê? Ek wil liewers nie eens daaraan dink nie. ‘n Vakansie in die Kaap!”

Boela voel hoe die afwagting in sy keel brand. Sy stem is skielik dun. “En gaan Meneer iemand saamvat?”

Boertjie Albertyn se oë glinster. Dan glimlag hy. “Ek het so gereken, ja, maar nou lyk dit my die boere stel nie belang nie.”

“Nie belangstel nie, Meneer!”

“Verder weet ek ook nie of julle ouers hulle toestemming sal gee nie.”

“Toestemming ...” Phillip sluk. “Meneer bedoel Meneer nooi ons saam Kaap toe?”

André Albertyn knik. “Dis nou te sê as julle wil saamgaan ...”

“Wil saamgaan!”

Boela voel hoedat die opgewondenheid sy liggaam soos ‘n snaar laat styfspan. Daar is ‘n bewing in sy stem as hy die groot donker man met die snor voor hom bedank.

“Meneer ... Dankie, Meneer ...”

Meneer Albertyn lag. “Dis maar reg so, kêrels,” beduie hy. “Oom Rudi, Janita se pa, stuur sy maatskappy se privaatstraler om ons te kom haal. As julle ouers hulle toestemming gee, vlieg ons oor twee dae Kaap toe.”

Sy oog vang die stapel aardrykskunde-antwoordstelle op die tafel. “Dis eers al, kêrels,” beduie hy. “Sommige mense het werk om te doen.” Hy glimlag skeefweg. “Nie soos ander wat die wêreld se weerkunde herskryf nie.”

Boela bloos bloedrooi.



Lank nadat Basjan dié nag al slaap, lê Boela nog na sy tweelingbroer se rustige asemhaling en luister. Dit is verniet of hy aan die slaap kan raak. ‘n Skielike vrees omklem hom. Die meisie verkeer in lewensgevaar. Hy weet dit net! Dit voel kompleet asof die reuselote van die klimop teen die buitemuur al nader en nader swaai en hulle almal nou-nou sal dooddruk.



Dit is laatmiddag toe die Cessna Citation op Kaapstad Internasionale Lughawe land en voor die eindpuntgebou tot stilstand kom. Schalk Visser wag die groepie in die binnelandse aankomssaal in.

“André Albertyn, jou latswaaier!” bulder hy. “Mense, maar dis goed om jou weer te sien!” Sy gesig versomber. “Ek wens net dit was onder aangenamer omstandighede.”

Die seuns verkyk hulle aan die fris man wat bokant hulle uittroon. Hy het ‘n kortgeknipte volbaard en ‘n borselkop wat sommer onlangs met ‘n nommer vier knipper bygekom is. Maar ondanks sy ruwe voorkoms, het hy die vriendelikste paar oë wat vonkel en ondeundheid uitstraal.

“Dag, kêrels!”

Boela kry ‘n pyntrek om die mond toe oom Schalk se hand soos ‘n pynigende staalklamp om sy hand sluit. Die vogtigheid brand in sy ooghoeke en hy waag dit nie om onmiddellik na Basjan en Phillip te kyk nie. Ook meneer Albertyn en die ander seuns loop deur.

Oom Schalk lag agter uit sy keel. “Gauteng teer julle uit, kêrels,” sê hy. “Wat julle nodig het, is gesonde Kaapse seelug, nie die rookmis van Johannesburg nie.”

Daarmee kan niemand fout vind nie.

Om hulle loop die binnelandse aankomssaal leeg. Die bagasietrollies kreun. Oom Schalk begin met mening in die rigting van die parkeerterrein wegstap.

“Die tyd is besig om uit te loop, kêrels,” sê hy. “Ons het werk om te doen.” Die groot man se stem knak. Sy gesig is skielik strak, byna onseker.

Boela frons. Vir ‘n oomblik was daar ‘n tikkie vrees in oom Schalk se blou oë sigbaar.

Oom Schalk vleg sy motor behendig deur die

